ভারী বর্ষণ, আমিরাত থেকে ঢাকাগামী ৯ ফ্লাইট বাতিল
সংযুক্ত আরব আমিরাতে ভারী বর্ষণের কারণে সে দেশের দুবাই ও শারজাহ থেকে ঢাকাগামী মোট নয়টি ফ্লাইট বাতিল করা হয়েছে।
হযরত শাহজালাল আন্তর্জাতিক বিমানবন্দরের নির্বাহী পরিচালক গ্রুপ ক্যাপ্টেন কামরুল ইসলাম দ্য ডেইলি স্টারকে এ তথ্য জানিয়েছেন।
তিনি জানান, এয়ার অ্যারাবিয়া ৫টি এবং এমিরেটস ও ফ্লাই দুবাই দুটি করে ফ্লাইট বাতিল করেছে।
গত কয়েকদিন ধরে মরুভূমির দেশ সংযুক্ত আরব আমিরাতে ঝড়, বজ্রসহ ভারী বৃষ্টিপাত ও বন্যায় জনজীবন বিপর্যস্ত হয়ে পরেছে।
বন্যায় প্রধান সড়ক এবং দুবাইয়ের ইন্টারন্যাশনাল এয়ারপোর্টের কিছু অংশ প্লাবিত হয়েছে বলে জানা গেছে।
দুবাই এয়ারপোর্ট কর্তৃপক্ষের আবহাওয়ার তথ্য অনুযায়ী, সোমবার দিনের শেষে বৃষ্টি শুরু হয়। ২০ মিলিমিটার বৃষ্টিতে দুবাইয়ের রাস্তা নিমজ্জিত হয়েছে। মঙ্গলবার পর্যন্ত ১৪২ মিলিমিটারের বেশি বৃষ্টিতে ২৪ ঘণ্টা ধরে ডুবে আছে দুবাই।
বিশ্বের ব্যস্ততম বিমানবন্দরগুলোর একটি দুবাই আন্তর্জাতিক বিমানবন্দর। দুই দিনের বৃষ্টিতে বিমানবন্দরে উড়োজাহাজ অবতরণের স্থানে পানি জমে গেছে।
মঙ্গলবার রাতে বন্যার পানির মধ্যে যাত্রীদের টার্মিনালে পৌঁছাতে যথেষ্ট কষ্ট হয়েছে এবং পরে এ বিমানবন্দরে ফ্লাইট অবতরণ বন্ধ করে দেওয়া হয়।

সংযুক্ত আরব আমিরাতে ভারী বর্ষণের কারণে সে দেশের দুবাই ও শারজাহ থেকে ঢাকাগামী মোট নয়টি ফ্লাইট বাতিল করা হয়েছে।